20.9.2022
MT
Il-Ġurnal Uffiċjali tal-Unjoni Ewropea
C 361/9 Il-Ħamis 24 ta’ Marzu 2022
22.
Jeżiġi li l-UE tikkunsidra mill-ġdid b'mod fundamentali l-istrateġiji tagħha biex tiżgura indipendenza sħiħa mill-provvisti Russi fir-rigward tal-materja prima kritika tagħha u jenfasizza li ma jista' jkun hemm qatt ritorn għall-istatus quo; jitlob li jinbnew mill-ġdid il-ktajjen tal-provvista u li l-kummerċ jiġi segwit b'mod li jiżgura l-indipendenza mill-provvisti Russi;
23.
Jappella għall-promozzjoni u s-simplifikazzjoni tal-aċċess għal miżuri ta' effiċjenza enerġetika biex jitnaqqas il-piż tal-kostijiet fuq il-bdiewa u s-sajjieda f'termini ta' inputs tal-enerġija diretti; jinnota li filwaqt li hemm potenzjal enormi għall-produzzjoni tal-enerġija rinnovabbli mir-riħ u mix-xemx fil-farms, għad fadal ostakli u sfidi sostanzjali għas-sorsi ta' enerġija rinnovabbli fuq skala żgħira; jistieden lill-Kummissjoni u lill-awtoritajiet nazzjonali jindirizzaw l-ostakli ewlenin identifikati mill-bdiewa għall-produzzjoni tal-enerġija rinnovabbli, jiġifieri proċeduri kumplessi ta' permessi u sussidji, kostijiet għoljin ta' investiment, żminijiet twal biex jirkupraw il-kostijiet u aċċess limitat għall-kreditu;
24.
Jenfasizza li parti integrali mill-pjan ta' azzjoni tal-UE biex tiġi żgurata s-sigurtà tal-ikel tal-UE trid tkun strateġija biex tiżdied l-indipendenza enerġetika tal-UE mill-provvisti Russi, inkluż l-abbandun totali tal-proġetti Nord Stream u Nord Stream 2, filwaqt li tinżamm is-sigurtà tal-enerġija tal-UE;
25.
Jistieden lill-Kummissjoni tivvaluta l-possibbiltà u l-fattibbiltà li timmobilizza appoġġ finanzjarju addizzjonali għas-setturi li ntlaqtu l-aktar u tieħu miżuri urġenti, immirati u temporanji biex tgħin lill-bdiewa jtaffu l-effett taż-żieda qawwija fil-prezzijiet tal-fertilizzanti;
26.
Jinnota li sabiex titnaqqas id-dipendenza mill-fertilizzanti kimiċi, għandhom jintużaw bl-akbar mod possibbli u mill-aktar fis possibbli sorsi organiċi alternattivi ta' nutrijenti u ċiklaġġ tan-nutrijenti; jistieden lill-Kummissjoni tindirizza l-ostakli leġiżlattivi u prattiċi għat-twettiq ta' din is-soluzzjoni sabiex titnaqqas id-dipendenza mill-importazzjonijiet ta' fertilizzanti, l-ewwel permezz ta' bidla għall-użu ta' fertilizzanti organiċi u mbagħad permezz ta' aktar appoġġ għar-riċerka u għal innovazzjonijiet ġodda fil-livell tal-UE; jistieden lill-Kummissjoni, b'mod partikolari, tieħu l-miżuri meħtieġa, inklużi dawk leġiżlattivi, biex issaħħaħ l-użu ta' prodotti fertilizzanti organiċi miksuba mill-ħama tad-dranaġġ, mid-demel ipproċessat, mill-bijofaħam u mill-frass sabiex tissostitwixxi l-fertilizzanti kimiċi, f'konformità mal-objettivi tal-Istrateġija mill-Għalqa sal-Platt;
27.
Jisħaq fuq l-interkonnessjonijiet bejn is-sostenibbiltà u aktar ċirkolarità fl-agrikoltura bil-bidla mid-dipendenza mill-fjuwils fossili, mill-enerġija importata u mill-fertilizzanti kimiċi għal alternattivi aktar ekoloġiċi u rinnovabbli;
28.
Jistieden lill-Kummissjoni żżid il-limiti għall-użu tan-nitroġenu mid-demel tal-annimali, bħan-nitroġenu rkuprat mid-demel, jew RENURE, bħala alternattiva għall-użu tal-fertilizzant kimiku, f'konformità mal-limiti fir-rigward tal-fertilizzanti; jistieden lill-Kummissjoni tqis deroga temporanja biex il-kost tal-fertilizzanti jitnaqqas malajr u taħdem lejn qafas fit-tul sabiex issaħħaħ iċ-ċirkolarità fuq il-farms u tnaqqas id-dipendenza mir-riżorsi ta' pajjiżi terzi;
29.
Jistieden lill-Kummissjoni tagħti lill-Istati Membri l-flessibbiltà li temporanjament jippermettu l-produzzjoni agrikola mill-bdiewa fiż-Żoni ta' Interess Ekoloġiku, fejn jużaw prodotti għall-protezzjoni tal-pjanti u fertilizzanti jekk meħtieġ;
30.
Jirrikonoxxi, fid-dawl taċ-ċirkostanzi eċċezzjonali, il-ħtieġa urġenti ta' miżuri temporanji u riversibbli biex tiżdied il-produzzjoni tal-UE għall-istaġun tal-ħsad fl-2022, sabiex dan jikkontribwixxi għas-sigurtà tal-ikel tal-UE; jistieden lill-Kummissjoni, fid-dawl tal-ħtieġa li jingħeleb in-nuqqas immedjat ta' għelejjel li fihom il-proteini, taċċelera l-proċeduri amministrattivi biex, matul is-sena ta' tranżizzjoni tal-PAK, ikun possibbli li tintuża l-art mistrieħa għall-produzzjoni ta' dawn l-għelejjel għall-konsum mill-bniedem kif ukoll mill-annimali, mingħajr ma tiżdied id-dipendenza mill-inputs; jitlob, f'dan ir-rigward, li tingħata prijorità lill-għelejjel li fihom il-proteini; jistieden lill-Kummissjoni tevalwa mill-ġdid is-sitwazzjoni fil-ħin u tipproponi aktar miżuri adegwati għall-2023, jekk ikun meħtieġ;
31.
Jikkunsidra li tibdil fir-reġimi tat-tħawwil biex jiġu pprovdut aktar ikel u għalf lokali matul l-istaġun tat-tkabbir 2022 fl-UE għandu jiġi vvalutat u żviluppat aktar biex jittejbu s-sistemi tal-produzzjoni u tkun tista' ssir evoluzzjoni lejn aktar awtonomija fuq perjodu ta' żmien medju u twil;